कम दूरी वाले रूट पर यात्री कम; इंदौर-भोपाल, भोपाल-जबलपुर रूट पर सिर्फ 29% पैसेंजर्स
Vande Bharat Train Tickets Price Update वंदे भारत ट्रेन में यात्रा करने वाले लोगों के लिए अच्छी खबर है। रेलवे कम दूरी और कम यात्री वाली कुछ वंदे भारत एक्सप्रेस ट्रेनों का किराया घटाने पर विचार कर रहा है
वंदे भारत ट्रेन में यात्रा करने वाले लोगों के लिए अच्छी खबर है। रेलवे कम दूरी और कम यात्री वाली कुछ वंदे भारत एक्सप्रेस ट्रेनों का किराया घटाने पर विचार कर रहा है।
न्यूज एजेंसी PTI के मुताबिक, छोटी दूरी वाली कुछ वंदे भारत एक्सप्रेस ट्रेनों की सीटें पूरी तरह फुल नहीं हो पा रही हैं। ऐसे में किराए का रिव्यू किया जा रहा है। संभावना जताई जा रही है कि 25% से 30% किराया कम हो सकता है।
रिपोर्ट में बताया गया है कि इंदौर-भोपाल, भोपाल-जबलपुर और नागपुर-बिलासपुर एक्सप्रेस समेत अन्य वंदे भारत ट्रेनों के किराए में कमी होने के आसार हैं।
जून में भोपाल-जबलपुर वंदे भारत एक्सप्रेस में केवल 29% सीटें भरी
रिपोर्ट के मुताबिक, जून महीने में भोपाल-जबलपुर वंदे भारत एक्सप्रेस में केवल 29% सीट ही भरी हुई थीं। वहीं, इंदौर-भोपाल वंदे भारत एक्सप्रेस में केवल 21% ऑक्यूपेंसी रही। भोपाल से जबलपुर तक एसी चेयर का किराया ₹1,055 है, जबकि एग्जीक्यूटिव चेयर कार टिकट की कीमत ₹1,880 है।
हालांकि, वापसी में इसका किराया अलग है। इसमें एक एसी चेयर के लिए ₹955 और एक एग्जीक्यूटिव चेयर कार के लिए ₹1790 का टिकट है। इसके अलावा इंदौर से भोपाल तक एसी चेयर का किराया ₹810 और एग्जीक्यूटिव चेयर कार टिकट की कीमत ₹1,510 है।
नागपुर-बिलासपुर वंदे भारत की भी सीटें फुल नहीं हो पा रही है
नागपुर-बिलासपुर वंदे भारत एक्सप्रेस की करीब 55% सीटें ही फुल हो पा रही हैं। नागपुर-बिलासपुर वंदे भारत एक्सप्रेस से एग्जीक्यूटिव क्लास का किराया 2,045 रुपए है, जबकि चेयर कार का किराया 1,075 रुपए है।
सबसे ज्यादा कासरगोड-त्रिवेन्द्रम वंदे भारत एक्सप्रेस ट्रेन में यात्री सफर कर रहे हैं 
देश भर में अब तक 46 वंदे भारत एक्सप्रेस ट्रेन चलाई जा चुकी हैं। टॉप ऑक्यूपेंसी वाली वंदे भारत ट्रेनों में कासरगोड से त्रिवेन्द्रम (183%), त्रिवेन्द्रम से कासरगोड (176%), गांधीनगर-मुंबई सेंट्रल (134%)शामिल हैं।
